**Szabó Zoltáná-Lajos, Génsebészet 3. Év**

2025 júniusában lehetőségem nyílt részt venni egy nemzetközi szakmai programon Szlovákiában, az eperjesi University of Prešov szervezésében. Az ötnapos rendezvény célja a közép-európai hallgatók közötti tudományos és kulturális kapcsolatok elmélyítése volt, különös tekintettel a genetika, antropológia és kriminalisztikai vizsgálatok területeire.

**Első nap** a résztvevők találkozásával kezdődött, akik Csehországból, Lengyelországból, Szlovákiából és Romániából (Sapientia EMTE) érkeztek. A nap első felében lehetőség nyílt az ismerkedésre és egy rövid bemutatkozásra, amely során a Sapientia egyetem képviseletében prezentációt tartottunk intézményünkről, képzéseinkről és kutatási irányainkról. Ezt követően egy érdekes előadás hangzott el a genetikai vizsgálatok szerepéről az azonosítási eljárásokban, különös tekintettel a kriminalisztikai felhasználásra. A délután városnézéssel folytatódott, ahol megismerhettük Eperjes történelmi belvárosát, templomait és főbb nevezetességeit.

**Második nap** egy ujjlenyomat-azonosítással és antropológiai módszerekkel foglalkozó szemináriumot tartalmazott. A hallgatók gyakorlati feladatokon keresztül ismerkedhettek meg a biometrikus azonosítás alapjaival, az emberi maradványok vizsgálatával és az alkalmazott antropológiai elemzések eszköztárával.

**Harmadik napon** egy egész napos kirándulásra került sor a történelmi Szepesi várhoz, amely a térség egyik legnagyobb és legjelentősebb középkori erődje. A vár megtekintése után egy helyi múzeumot is meglátogattunk, ahol a régió történelmi és kulturális örökségét bemutató kiállításokat láthattunk.

**Negyedik nap** során laboratóriumi gyakorlatokon vettünk részt, ahol a DNS izolálás lépéseit sajátíthattuk el. A hallgatók önállóan dolgozhattak biológiai mintákon, miközben a helyi oktatók és kutatók segítségével mélyebb betekintést nyerhettek a molekuláris genetika gyakorlati alkalmazásaiba.

**Ötödik nap** a búcsúzásé és a kötetlen hangulaté volt. Délelőtt kiértékeltük az elmúlt napok során szerzett tapasztalatokat, összegeztük a megszerzett tudást, tapasztalatokat.

A program kiváló lehetőséget biztosított a nemzetközi kapcsolatépítésre, a szakmai fejlődésre és a gyakorlati tudás bővítésére, különösen a kriminalisztika és a genetikai vizsgálatok területén.